Document ID: 32010D0715

DEĊIŻJONI TAL-KUMMISSJONI
tal-25 ta’ Novembru 2010
li tawtorizza t-tqegħid fis-suq tal-Fosfat Ferruż tal-Ammonju bħala ingredjent ġdid tal-ikel skont ir-Regolament (KE) Nru 258/97 tal-Parlament Ewropew u tal-Kunsill
(notifikata bid-dokument numru C(2010) 8191)
(It-test bil-Franċiż biss huwa awtentiku)
(2010/715/UE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament (KE) Nru 258/97 tal-Parlament Ewropew u tal-Kunsill tas-27 ta’ Jannar 1997 dwar l-ikel il-ġdid u l-ingredjenti tal-ikel il-ġdid (1), u b’mod partikolari l-Artikolu 7 tiegħu,
Billi:
(1)
Fil-21 ta’ Ottubru 2008, il-kumpanija Cantox Health Sciences International ressqet talba f’isem Nestec Ltd. lill-awtoritajiet kompetenti fl-Irlanda biex tkun tista’ tpoġġi l-Fosfat Ferruż tal-Ammonju fis-suq bħala ingredjent ġdid tal-ikel.
(2)
Fl-20 ta’ Novembru 2008, il-korp kompetenti Irlandiż għall-analiżi tal-ikel ħareġ ir-rapport tal-istima preliminarju tiegħu. F’dan ir-rapport wasal għall-konklużjoni li kienet meħtieġa analiżi oħra.
(3)
Il-Kummissjoni għarrfet lill-Istati Membri kollha dwar din it-talba fit-23 ta’ Diċembru 2008. L-Awtorità Ewropea dwar is-Sikurezza fl-Ikel (EFSA) intalbet twettaq l-analiżi fit-28 ta’ April 2009.
(4)
Fl-14 ta’ April 2010, wara talba mingħand il-Kummissjoni, l-EFSA adottat opinjoni (2) dwar is-sikurezza tal-Fosfat Ferruż tal-Ammonju bħala sors ta’ ħadid li jiżdied mal-ikel għall-pubbliku ġenerali għal għanijiet nutrittivi (inkluż fis-supplimenti tal-ikel) u jiżdied mal-ikel ta’ użu nutrittiv speċjalizzat. F’din l-opinjoni, l-EFSA kkonkludiet li fil-livelli proposti għall-użu tiegħu, il-Fosfat Ferruż tal-Ammonju ma għandux iqajjem tħassib għas-sikurezza sakemm ma jinqabżux il-limiti massimi tas-sigurtà fil-konsum tal-ħadid.
(5)
Ir-Regolament tal-Kummissjoni (KE) Nru 953/2009 tat-13 ta’ Ottubru 2009 dwar sustanzi li jistgħu jiġu miżjuda għal għanijiet nutrittivi speċifiċi (3) fl-oġġetti tal-ikel għal użi nutrittivi partikolari, id-Direttiva 2002/46/KE tal-Parlament Ewropew u tal-Kunsill tal-10 ta’ Ġunju 2002 dwar l-approssimazzjoni tal-liġijiet tal-Istati Membri dwar is-supplimenti tal-ikel (4) u/jew ir-Regolament (KE) Nru 1925/2006 tal-Parlament Ewropew u tal-Kunsill tal-20 ta’ Diċembru 2006 dwar iż-żieda ta’ vitamini u minerali u ta’ ċerti sustanzi oħra mal-ikel (5) jistabbilixxu dispożizzjonijiet speċifiċi għall-użu ta’ vitamini, minerali u sustanzi oħra fl-ikel. L-użu tal-Fosfat Ferruż tal-Ammonju għandu jkun awtorizzat mingħajr ħsara għall-kundizzjonijiet ta’ din il-leġiżlazzjoni.
(6)
Il-miżuri stipulati f’din id-Deċiżjoni huma skont l-opinjoni tal-Kumitat Permanenti dwar il-Katina Alimentari u s-Saħħa tal-Annimali,
ADOTTAT DIN ID-DEĊIŻJONI:
Artikolu 1
Il-Fosfat Ferruż tal-Ammonju bħala sors ta’ ħadid kif speċifikat fl-Anness jista’ jitpoġġa fis-suq tal-Unjoni bħala ingredjent ġdid tal-ikel biex jintuża fl-ikel mingħajr ħsara għad-dispożizzjonijiet speċifiċi tar-Regolament (KE) Nru 953/2009, tad-Direttiva 2002/46/KE u/jew tar-Regolament (KE) Nru 1925/2006.
Artikolu 2
L-indikazzjoni tal-ingredjent il-ġdid tal-ikel awtorizzat b’din id-Deċiżjoni li se tintwera fuq l-imballaġġ tal-oġġetti tal-ikel li fihom dan l-ingredjent se tkun “Fosfat Ferruż tal-Ammonju”.
Artikolu 3
Din id-Deċiżjoni hija indirizzata lil Nestec Ltd. Avenue Nestlé 55, CH-1800 Vevey, l-Isvizzera.
Magħmul fi Brussell, il-25 ta’ Novembru 2010.

Labels: 2
0
3
17